‘n Storm het losgebars oor die aankondiging van die Oorlogsmuseum in Bloemfontein in samewerking met die nasionale Dept. van Kuns en Kultuur om die benaming Anglo-Boere-oorlog (ABO) te verander na die “Suid-Afrikaanse Oorlog”. Die aankondiging is sopas gedoen met die bekendstelling van die uitgebreide Gedenkmuur en Tuin van Herinnering wat op die terrein tussen die Oorlogsmuseum en die Vrouemonument gebou is.
Op die gedenkmuur is die name aangebring van 51 970 mense wat in die ABO in Britse konsentrasiekampe gesterf het – na bewering 27 927 blankes en sowat 24 000 swartes. Op die gedenkplate op die muur word die oorlog in Afrikaans, Sotho en Engels aangedui as die “Suid-Afrikaanse Oorlog”.
Van die kritiek op die herbenaming is dat dit in werklikheid ‘n verklaarde oorlog was tussen die Britse regering en die regerings van die Zuid-Afrikaanse Republiek en die Oranje-Vrystaatse Republiek, met laasgenoemde twee wat gereageer het op die eensydige agressie van die Britse Ryk teen hul onafhanklikheid. Daar word voorts daarop gewys dat hoewel swart mense ook slagoffers in hierdie stryd was, dit slegs die Britte was wat hulle in ‘n gevegshoedanigheid aangewend het en nie die Boeremagte nie.
Gelees 161 keer